Kauno tarptautinis oro uostas

Tarptautinis Kauno oro uostas(IATA kodas: KUN, ICAO kodas: EYKA) – civilinis oro uostas, įsikūręs Karmėlavos gyvenvietėje, 13 km į šiaurės rytus nuo Kauno, 8 km nuo Klaipėdos-Vilniaus automagistralės.

Istorija 

Kauno oro uostas atidarytas 1988 m. liepos 1 d. sovietinei armijai priklausiusioje raketų bazės teritorijoje. Pirmasis statybų etapas truko 5 metus ir kainavo 8 mln. rublių. Tuomet buvo įrengtas 2570 m ilgio kilimo ir tūpimo takas, peronas, laikinas keleivių terminalas ir navigacijos priemonių kompleksas. Padidėjus lėktuvais gabenamų krovinių apimtims, įrengtas degalų sandėlis, takas pailgintas iki 3250 metrų.
Nuo 1988 m. Aeroflot Kauno padalinio lėktuvai Jak-42 ir Jak-40 keleivius skraidino iš Kauno į Charkovą, Kijevą, Maskvą, Odesą, Simferopolį, Šiaulius.1993 m. rugsėjo 6 d. Kauno oro uoste lankėsi popiežius Jonas Paulius II.
1994 m. balandžio 6 d. Vyriausybės nutarimu Nr. 242 suteiktas Tarptautinio oro uosto statusas.
1996 m. tapo Tarptautinės oro uostų tarybos (ACI) nariu. Nuo 1996 m. dalyvauja asociacijos „Lietuvos oro uostai“ veikloje.
2003 m. rugsėjo 15 d. sutikta Europos krepšinio čempionato nugalėtoja Lietuvos vyrų krepšinio rinktinė.
2005 m. pradėtas įgyvendinti už ES lėšas finansuojamas projektas, kurio metu modernizuota kilimo-tūpimo tako šviesų signalinė sistema.
2007 m. spalio 17 d. pradėta naujo trijų aukštų 7573 m² ploto Šengeno erdvės reikalavimus atitinkančio keleivių terminalo statyba (projekto autorius Gintautas Natkevičius). Objekto statyba baigta 2008 m. kovo 30 d., oficialiai atidarytas gegužės 13 d. Statybos darbus atliko AB „YIT Kausta“. Terminale įdiegtos pažangios keleivių ir bagažo aptarnavimo technologijos, moderni pasienio kontrolės ir aviacinio saugumo patikros įranga. Oro uoste įrengti nauji inžineriniai tinklai, automobilių stovėjimo aikštelės, rekonstruota perono danga.
2009 m. oro uoste nutiestas naujas magistralinis riedėjimo takas ir išplėstas orlaivių peronas, rekonstruota kilimo-tūpimo tako rytinio ir vakarinio galų danga, įrengta moderni šviesų signalinė sistema, atliktas naujas markiravimas, leidžiantis saugiau judėti transporto priemonėms, įrengti paviršinių nuotekų valymo įrenginiai.
2010 m. gegužės 4 d. atidaryta Airijos žemų kaštų bendrovės Ryanair bazė.
2010 m. lapkričio 5 d. baigtas rekonstruoti oro uosto kilimo-tūpimo takas. Naujos trisluoksnės tako dangos stiprumas buvo apskaičiuotas Boeing 747 lėktuvų, kurių bendroji masė siekia 400 tonų, operacijoms oro uoste. Orlaiviai galės Kauno oro uoste saugiau ir komfortabiliau leistis ar kilti, nauji nuolydžių parametrai, dangos stiprumo rodikliai, markiravimas užtikrins tako darbo efektyvumą.

2017 m. nuo liepos 14 d. iki rugpjūčio 17 d. Kauno oro uostas buvo perėmęs daugumą skrydžių iš Vilniaus oro uosto, kai pastarasis buvo laikinai uždarytas dėl kilimo-tūpimo tako rekonstrukcijos. Tuo tikslu oro uoste buvo įrengtas laikinų konstrukcijų terminalas. 

Pažymint Kauno tapimą Europos kultūros sostine, nuo 2021 m. rugsėjo iki 2022 m. pabaigos oro uostui suteiktas laikinas Fluxus oro uosto pavadinimas.

Vadovai 

 1988–1991 m. – Bronius Jurelionis;
 1991–2005 m. – Rimantas Skridaila;
 2005–2007 m. – Kęstutis Cucėnas;
 2007–2012 m. – Arijandas Šliupas;
 nuo 2012 m. – Povilas Ugianskis;
 nuo 2018 m. – Karolis Matulaitis.

Pagrindiniai duomenys

Techniniai duomenys 

Oro uostas užima 506 ha plotą, kilimo-tūpimo tako ilgis – 3250 m, plotis – 45 m. Savininko teises ir pareigas įgyvendinanti institucija – LR Susisiekimo ministerija.

Oro uostas išsidėstęs 77 m virš jūros lygio, be apribojimų veikiantis kilimo ir tūpimo takas orientuotas išilgai vyraujančių vakarų vėjų krypčiai (PCN50/F/B/X/T). Oro uostas turi 4E kategoriją ir II-ą (CAT II) kilimo ir tūpimo tako kategoriją, leidžiančias priimti bet kokio tipo ir masės orlaivius (An-124, Boeing 747), bei atitinka „B“ klasės civilinių aerouostų normų reikalavimus pagal ICAO, kas suteikia galimybes priimti orlaivius esant minimalaus matomumo meteorologinėms sąlygoms. Oro uosto perono plotas 115000 m², įrengta 15 stovėjimo aikštelių lėktuvams.
Oro uosto aktyvaus veikimo zonoje gyvena 1,72 mln. gyventojų, per metus Kauno oro uostas yra pajėgus aptarnauti apie 800 tūkst. keleivių ir 110 tūkst. tonų krovinių.

Oro uosto veikla 

Ilgą laiką Kauno oro uosto specializacija buvo krovinių aptarnavimas. Reguliarius keleivių pervežimus vykdė tik viena aviakompanija Air Lithuania, kuri per metus aptarnaudavo apie 20 tūkst. keleivių. Mažėjant krovinių srautui, buvo ieškoma būdų, kaip pritraukti ne tik krovinių vežėjus, bet ir tapti patraukliu oro uostu keleiviams. Lietuvos aviacijos rinkoje atradus pigių skrydžių nišą, oro uosto strateginė veikla buvo nukreipta į šio tipo aviakompanijų pritraukimą. 

2005 m. rugsėjo 22 d. skrydžius į Londoną pradėjo didžiausia Europoje žemų sąnaudų oro bendrovė Ryanair, gruodžio 1 d. į Varšuvą – Wizz Air. Kauno oro uostas tapo sparčiausiai augančiu Lietuvos oro uostu. 2009 m. vasario 19 d. sutiktas milijoninis Ryanair keleivis.

Statistiniai duomenys 

2009 m. oro uosto užimama rinkos dalis keleivių aptarnavimo srityje sudarė apie 25 proc. Šiuo metu Kauno oro uostas yra antras pagal dydį keleivinis oro uostas Lietuvoje. Kauno oro uostas pastaraisiais metais pirmavo tarp Lietuvos oro uostų pagal aptarnaujamų krovinių skaičių. 2010 m. aptarnauta daugiau nei 4449 tonos krovinių. 2010 m. krovinių skaičius išaugo 110 proc. – per Kauno oro uostą pervežta 2849 tonos krovinių ir 1,6 tūkst. tonų pašto.

Pervežtų keleivių skaičiaus pokytis

Baltijos valstybių oro uostų keleivių skaičius 

Aptarnautų keleivių skaičius (pagal metus ir oro uostus):

Aviakompanijos ir kryptys

Reguliarieji skrydžiai
Aviakompanijų ir jų vykdomų reguliariųjų krypčių sąrašas:

Krovinių gabenimas

Susisiekimas 

Iš Kauno oro uosto kursuoja autobusai, kuriais tiesiogiai be persėdimų galima nuvykti į Kauno centrą, Vilnių, Klaipėdą ir kitus miestus. 

Į Kauną:

 29G maršruto autobusas: Kauno oro uostas – Savanorių pr. – Centras – Geležinkelio stotis;
Tarpmiestiniai autobusai:

Prie oro uosto esančioje stotelėje stoja pro Karmėlavą važiuojantys tarpmiestiniai autobusai, važiuojantys į Kauną ir iš Kauno.

Specialieji ekspresai (mikroautobusai):

Į Vilnių:

 Kauno oro uosto ekspresas: Kauno oro uostas – Vilnius (viešbutis „Panorama“) – Kauno oro uostas.

Į Klaipėdą:

 Kauno oro uosto ekspresas: Kauno oro uostas – Klaipėda (prekybos centras „Akropolis“) – Kauno oro uostas.

Į Rygą (Latvija):

 Maršrutinis autobusas „flyBus“: Kauno oro uostas – Panevėžys – Bauskė (Latvija) – Ryga (Latvija).

Šaltiniai

Nuorodos 

 Kauno oro uostas
 Kilimo-tūpimo takas 
 Autobusų maršruto į Kauną tvarkaraščiai
 Mikroautobusų maršruto į oro uostą tvarkaraščiai
 Autobusų maršruto į Vilnių ir Klaipėdą tvarkaraščiai
 Išvykimas ir atvykimas realiu laiku  

Lietuvos oro uostai
Kauno transportas
Karmėlava